stanford-oval/wikipedia huggingface dataset:
מוהאבי
תרבות > דת

הבורא על פי המוהאבי קרוי "מאטווילייה" (Matevilya). הוא שנתן לאנשים את שמותיהם ואת חוקיהם. בנו הוא מאסתמהו (Mastamho), גיבור התרבות שנתן למוהאבי את הנהר ולימד אותם חקלאות. לחלומות היה תפקיד מרכזי בדת של המוהאבי ושימשו כמקור היחיד לידע. כמעט כל דבר בתרבות של המוהאבי היה קשור לחלומות. אפילו את המיתוסים היה צריך לחלום שוב ושוב משום שמסורת שעברה בעל פה לא הייתה יכולה להחליף את "ההשתתפות הפעילה" במאורעות המיתיים בחלום. מכיוון שלחברים שונים בשבט היו חלומות שונים, הם נידונו לעומק, והיו שרויים במחלוקת לעיתים קרובות. השמאן על פי אמונתם היה מסוגל לחלום חלומות מלאי עוצמה המרפאים מחלות, אבל גם עלולים לחולל אותן. משום כך היה מעמדו לא ברור.
המוהאבים הכירו 30 טקסים ופולחנים, שבהם שרו, הרעישו והכו על כדים במטרה לרפא. כל טקס נמשך לילה או יותר וכלל בין 100 ל-200 שירים. טקסים ציבוריים כללו שירי מחרוזת שתוכנם הוא סיפור אגדה, בדרך כלל סיפור מסע. חלק מהמחרוזות כללו מאות שירים.
הם נהגו להשתמש בצמח הדטורה בפולחן הדתי. בטקס מעבר של ילד מוהאבי לבוגר הוא חייב לאכול מהצמח על מנת להגיע למעמד תודעה חדש.
את המתים נהגו לשרוף וגם את רכושם על מנת שילווה אותם לארץ המתים. המוהאבי נהגו לקעקע את פניהם בתבניות של קווים ונקודות. כשהמטרה המוצהרת שכשיגיעו לארץ המתים יזוהו כבני מוהאבי על ידי אבותיהם הקדמוניים. על מנת להוכיח את אהבתם למת נהגו האבלים לצרף למדורה חפצים השייכים להם. שמותיהם של המתים לא הוזכרו יותר לעולם.
גם בימינו מבצעים רבים מהטקסים. סקר שביצעו פדמנטליסטים נוצרים במסגרת מיזם יהושע (Joshua Project) גילה ש-65% מהמוהאבי נוצרים (שני שלישים פרוטסטנטים), 20% מחויבים לדת המסורתית ו-15% אתאיסטים.
תרבות > שפה

שפת מוהאבי שייכת לענף נהר יומן (River Yuman) במשפחת השפות יומן-קוצ'ימי (Yuman–Cochimí languages). ב-1994 דיברו בשפה 75 אנשים בסך הכל בשמורות פורט מוהאבי ונהר קולורדו, לפי מחקרה של הבלשנית לין הינטון (Leanne Hinton) מאוניברסיטת קליפורניה בברקלי. השבט הדפיס מסמכים על השפה, ויש מאמצים ללמד את השפה לילדי השבט. אף על פי שמחצית מבני מוהאבי מדברים את שפתם בצורה שוטפת, דרג ארגון SIL International את שפת המוהאבי בדירוג 8a – "שפה גוססת".
אוכלוסייה

האומדנים לגבי האוכלוסיות של מרבית קבוצות הילידים בקליפורניה מלפני המפגש עם הלבנים השתנו בצורה משמעותית. המיסיונר ומגלה הארצות הפרנציסקני פרנסיסקו גרסס (Francisco Garcés‏; 1781-1738) העריך ב-1776 שאוכלוסיית המואבי מנתה כ-3,000 נפשות. גם אלפרד קרובר העריך את האוכלוסייה של בני המוהאבי ב-1770 בכ-3,000 נפשות.
קרובר העריך שב-1910 מנתה אוכלוסיית המוהאבי 1,050 נפשות. מחקרה של לוריין שרר (Lorraine M. Sherer) הראה שב-1963 חיו בפורט מוהאבי 438 בני מוהאבי ובשמורת נהר קולורדו קרוב ל-550.
ביאורים

↑  ארגון נוצרי שנועד להצביע על קבוצות אתניות שלא זכו לראות את "האור" על מנת שישמשו מטרה לפעילות מיסיונרית
↑  ארגון נוצרי שנועד לחקור ולתעד את כל השפות, בייחוד הנדירות יותר, ולתרגם הביבליה לשפות אלו
הערות שוליים

1 2 3 4  Mohave
↑  Pauly Denetclaw, Colorado River, stolen by law
↑  The Dream in Mohave Life
↑  Mohave
| --- | --- |
בקרת זהויות :  NLI: 987007541153005171  LCCN: sh85086497 
הצ'יפים איראטבה וקאירוק יחד עם אישה מוהאבית, איור של בלדואין מלהאוזן, 1856
צ'ארלי-ארי-ואה-ואה (מוהאבי), 1872
מוסה (נערה מוהאבית) צילום של אדוארד קרטיס, 1903
שתי נערות מוהאביות עומדות לפני בית מגורים קטן המקורה בקש, 1900
שתי נשים מוהאביות משחקות במשחק (ניבוי עתידות בעזרת עצמות?), סביב 1900
צלמית חרס מוהאבית של אישה עם עגילים ושמלה אדומה, לפני 1912, מוזיאון פיבודי לארכאולוגיה ואתנולוגיה
אוליב אוטמן עם הקעקוע של בני המוהאבי
נקר אדמוני

| נקר אדמוני |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: נקראים
תת־סדרה:: תרופודה
משפחה:: נקריים
סוג:: Micropternus
מין:: נקר אדמוני
שם מדעי
 Micropternus brachyurus ‏וייו, 1818

נקר אדמוני (שם מדעי: Micropternus brachyurus) הוא מין של עוף ממשפחת הנקריים והוא המין היחידי בסוגו, אף שבעבר השתייך לסוג הנאוטרופי Celeus. הוא מצוי בטבע בתת-היבשת ההודית ובדרום-מזרח אסיה.
תיאור

נקר זה מגיע לאורך של 25 ס"מ ללא הבדלים גדולים בין הזכרים לנקבות. צבעו אדמוני עם נוצות כנפיים וזנב חומות-אדמוניות ובעלי פסים כהים לאורכם. הנקר בעל ראש גדול, מקור אפור וחד ועיניים שחורות והרגליים שלו מפוצלות כדי לעזור ביציבה אנכית. חלק מהתת-מינים בעלי פסים אדומים מתחת לעיניים ולראשו כרבולת קטנה אך זקורה. הנקר הוא טפסן עצים מומחה ובעל יכולת לספוג זעזועים ממהלומות ראשו בעצים.
הנקר חי בטבע ביערות שונים, שיחיות וביערות גשם לאורך תת-היבשת ההודית ודרום-מזרח אסיה בין הודו לאיי אינדונזיה.
הוא פעיל יום החי לרוב בגפו וניזון הן מלשד של צמחים כמו Bombax אך בעיקר מחרקים כמו נמלים. נקר זה אוהב במיוחד את נמלים אורגות או נמלי לבובית אותם הוא מלקט בלשונו הארוכה.
הנקר מקנן לעיתים קרובות בתלי נמלי לבובית, אותם הם פורצים במקורם כדי שישמש כמקום קינון מוגן ובו הנקבה מטילה 2 ביצים לבנות ועליהם דוגרת במשך 12 עד 14 ימים.
תיאור > תת-מינים

Micropternus brachyurus brachyurus
Micropternus brachyurus humei
Micropternus brachyurus jerdonii
Micropternus brachyurus phaioceps
Micropternus brachyurus fokiensis
Micropternus brachyurus holroydi
Micropternus brachyurus williamsoni
Micropternus brachyurus annamensis
Micropternus brachyurus badius
Micropternus brachyurus badiosus
הערות שוליים

↑  נקר אדמוני באתר הרשימה האדומה של IUCN
הגל השלישי של הקפה

פולי קפה טריים
הגל השלישי של הקפה הוא מונח המתאר תפיסה חדשה, נוספת, סביב תחילת המאה ה-21 ביחס למשקאות הקפה.
הגל החל בארצות הברית ובנורווגיה, והתפשט לכל מדינות המערב.
רקע

המצאת המונח מיוחסת לטריש רות'גב, מומחית קפה, טימותי ג'יי קאסל, סופר וסוחר קפה ותה, טבע את המונח לפניה. רות'גב פרסמה מאמר עם המונח בשנת 2002 בכתב עת של גילדת קולי הקפה. טימותי השתמש במונח במאמר שכתב בשנת 1999.
רות'גב שאלה את מונחי הגלים בקפה מההתפתחות של הפמיניזם, וחילקה את גלי צריכת הקפה לשלושה:
הגל הראשון – סוף המאה ה-19 ותחילת המאה ה-20. בגל זה החל לראשונה מסחר המוני בקפה. קפה נמס וקפה פילטר זולים הגיעו כמעט לכל בית מודרני. בגל זה לא הושם דגש על מקור הפולים ואיכותם אלא רק על ייצור המוני.
הגל השני – בשנות השישים, הגיע לאמריקה השימוש הנרחב באספרסו. ניכרה עליה באיכות הפולים וחברות כמו סטארבאקס ופיט'ס החלו למכור משקאות מבוססי אספרסו שהחליפו את הקפה הנמס.
הגל השלישי

רות'גב טענה כי מתרחש שינוי משמעותי בהרגלי צריכת הקפה מה שמגדיר את "הגל השלישי של הקפה". לגל השלישי יש כמה מאפיינים עיקריים:
אזור הגידול: חשיבות מקום גידול הפולים ומאפייניו כגון, גובה, סוג האדמה, טמפרטורה ומאפייני ההשקיה עלתה.
זנים שונים: בגלי הקפה הקודמים לא ניתנה חשיבות לזני הקפה ולרוב פולי הקפה נמכרו בתערובת. בגל השלישי ישנה חשיבות לטעמו של זן מסוים או תערובות מסוימות מאוד.
קליה: הקליה בגל השלישי היא בעיקר בהירה/בינונית על מנת להדגיש את טעמי הקפה. כמו כן, הקליה נעשית בכמויות קטנות כדי לשמור על טריות הפולים.
טחינה: מטחנות הקפה השתכללו על מנת לאפשר טחינה מדויקת ברמות שונות לשיטות חליטה שונות.
שיטות חליטה: שיטות החליטה נעשו מגוונות כאשר כל אחת נותנת נופך אחר לטעם הקפה, שיטות כמו דריפ קופי, אספרסו ומקינטה נעשו נפוצות יותר ומדויקות יותר.
מומחיות: כיוון שנוספו פרמטרים רבים ונדרשים להכנת הקפה, נדרשה בהתאם מומחיות של הבריסטות ומכיני הקפה הביתיים.
הגשה מוקפדת: התפתחה הציור בקפה, על מנת להגיע לרמת הגשה גבוהה ומוקפדת. כמו כן, התפתחה תעשייה של כוסות שונות לשתיית סוגי משקאות קפה שונים.
שינוי נוסף שהתרחש בעקבות הגל השלישי: מרכז העניין בקפה עבר מרשתות עולמיות אל יצרנים ובתי קפה קטנים. כמו כן, נוצרה עליה ברכישת מוצרי הכנת קפה איכותיים ויקרים כגון מכונות אספרסו, מטחנות, דריפים ואביזרים נוספים.
הגל השלישי > בישראל

בישראל הגל השלישי החל לתפוס תאוצה לקראת סוף העשור השני של המאה ה-21, עם הקפדה בבתי קפה הולכים ורבים על איכויות הקפה שמאפיינות את הגל השלישי. כמו כן, בתי קלייה מקומיים הפכו יותר נפוצים.
ביקורת

ביקורת נפוצה על הגדרת גלי צריכת הקפה היא התמקדות בצריכת הקפה בארצות הברית ולא בשינוי כלל עולמי. כך למשל באיטליה, כבר במאה ה-18 בתי הקפה מכרו קפה מקינטה וכשהגיעה מכונת האספרסו באמצע שנות העשרים הפכה המקינטה למכשיר ביתי והאספרסו היה נפוץ יותר בבתי הקפה. כל התהליך הזה נעשה ללא תלות בחברות גדולות.
גם אוסטרליה עברה תהליך שונה ומהיר יותר. כבר בשנות ה-50, לאחר הגירה איטלקית נרחבת למדינה, החל שימוש נרחב במכונות האספרסו. 50 שנה לאחר מכן, בתחילת שנות האלפיים, האוסטרלים הקדימו את שאר העולם בגל השלישי.
במדינות שונות (למשל, ישראל) יש המגדירים את הגל הראשון של הקפה בתקופה בה משקה הקפה היה נפוץ יותר בצורתו כקפה טורקי, ולאחר מכן צורות קפה אחרות.
הערות שוליים

↑  The Flamekeeper, Summer 2002 - Coffee & Wine The industries and Their Common Denominators, web.archive.org, ‏11 באוקטובר 2003
↑  Thinking in Waves About Coffee’s Third Wave (Tea & Coffee Asia, Dec’99/Jan’00) – Coffee Curmudgeon (באנגלית)
↑  הוד אסולין, מה הסיפור עם "קפה של הגל השלישי"?, באתר מגזין שותים, ‏12 ביוני 2019
↑  לין לוי ותיקי גולן, נס קפה? לא אצלנו: הגל השלישי של הקפה, באתר ynet, 1 באוקטובר 2019
↑  גיא חג'ג', מה זה "קפה של הגל השלישי"?, באתר המון קפה, ‏4 בנובמבר 2021
ציור בקפה
עמק סנוקוולמי

| --- | --- |

פארק סנוקוולמי פוינט הוא חלק מעמק סנוקוולמי
 מידע כללי
 סוג:  עמק 
 על שם:  Snoqualmie people 
 מיקום
 מיקום:  וושינגטון 
 קואורדינטות:  47°36′20″N 121°55′17″W﻿ / ﻿47.605555555556°N 121.92138888889°W﻿ / 47.605555555556; -121.92138888889
  (למפת ארצות הברית מוגדלת) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה עמק סנוקוולמי(למפת ארצות הברית רגילה) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה עמק סנוקוולמי(למפת וושינגטון רגילה) אולימפיה סיאטל ספוקיין טקומה ונקובר אוורט יאקימה בלינגהאם קנוויק ונאטצ'י קנדה א י י ד ה ו  אורגון האוק. השקט עמק סנוקוולמי(למפת וושינגטון מוגדלת) אולימפיה סיאטל ספוקיין טקומה ונקובר אוורט יאקימה בלינגהאם קנוויק ונאטצ'י קנדה א י י ד ה ו  אורגון האוק. השקט עמק סנוקוולמי
 
עמק סנוקוולמי (באנגלית: Snoqualmie Valley) שוכן לאורך נהר הסנוקוולמי במערב מדינת וושינגטון, ארצות הברית.
גאוגרפיה

עמק סנוקוולמי משתרע ממפגש שלושת המזלגות של נהר סנוקוולמי בעיקול הצפוני (North Bend) עד למפגש של נהר סנוקוולמי (Snoqualmie) ונהר סקיקומיש (Skykomish). הנהרות יוצרים את נהר סנוהומיש (Snohomish) העובר בעיר מונרו (Monroe). קטע זה של הנהר כולל את מפלי סנוקוולמי. חלק מהעיירות והערים המרכזיות בעמק סנוקוולמי הן נורת' בנד (North Bend), סנוקוולמי, פרסטון (Preston), פול סיטי (Fall City), קרניישן (Carnation), ודובאל (Duvall).
כלכלה

כשות הייתה היבול העיקרי של אזור זה בסוף המאה ה-19. כיום האזור הוא אזור חקלאי שעיקר תוצרתו היא בתחום העצים.
העמק הוא אזור אבותיהם של עם הסנוקוולמי. השם סנוקוולמי (Snoqualmie), מקורו הוא בביטוי המקומי בשפות המקום "ירח ההיפוך" ומקורו במיתוס הבריאה של בני עם הסנוקוולמי.
תרבות

תזמורת הג'אז של בית הספר "מאונט סיי" (Mount Si) בנורת' בנד עלתה בחלק מהשנים האחרונות לשלב הגמר של תחרות הג'אז הכלל אמריקאית Essentially Ellington.
תחבורה

בצד המזרחי של עמק סנוקוולמי עובר כביש 203, המקשר בין פול סיטי ומונרו.
הקרב על כירכוכ

הקרב על כירכוכ (בערבית: معركة كركوك תעתיק מדויק: מַעְרַכַּת כַּרְכּוּכּ) היה מבצע צבאי, שהחל ב-15 באוקטובר 2017 והסתיים שישה ימים לאחר מכן. במהלך המבצע השתלט צבא עיראק על מחוז כירכוכ, שנשלט לפני כן על ידי הממשל הכורדי. צבא עיראק פתח במבצע בכירכוכ בעקבות משאל עם שיזמו הרשויות הכורדיות, ותוצאותיו הצביעו על רצונם של הכורדים להתנתק מעיראק ולהקים מדינה כורדית עצמאית. המשאל נתפס כהתרסה בוטה נגד הרשויות בבגדאד והיווה בעיניהן איום על שלמותה הטריטוריאלית של עיראק.
רקע > האוטונומיה הכורדית

הדרישה לאוטונומיה כורדית בתוך עיראק עלתה כבר בשנת 1946, כאשר ייסד מוסטפא ברזאני את המפלגה הכורדית הדמוקרטית (KDP). משנות ה-50 ועד תחילת שנות ה-90 הייתה עוינות אלימה בין הכורדים לממשל המרכזי העיראקי, שנגעה בעיקר למחלוקת על שליטה בשטחים. בשנת 1991 סדאם חוסיין דיכא התקוממויות כורדיות ושיעיות בתוך עיראק באכזריות רבה, דבר שעורר את תשומת לבה של הקהילה הבינלאומית ודחף להתערבות בעיראק לטובת המיעוטים שבה. בהובלת ארצות הברית נוצרו בעיראק "אזורים אסורים לטיסה" וכן אסורים להכנסת כוחות צבא עיראקי. בזכות החסות המערבית החבל הכורדי בעיראק זכה בפעם הראשונה לאוטונומיה בפועל. פלישת כוחות הקואליציה של מדינות המערב לעיראק ב-2003 והחוקה העיראקית שנוסדה ב-2005 חיזקו אף יותר את האוטונומיה הכורדית. אלו הביאו לידי הכרה רשמית בממשלה כורדית בחבל כורדיסטן ונקבע סעיף לפיו יש לערוך משאל עם באזורי המחלוקת בו יחליטו התושבים על גורל השטח. הממשל הכורדי (KRG) המשיך להרחיב את עצמאותו ושליטתו גם באזורי המחלוקת, בנה שדות תעופה, הביא לצמיחת התמ"ג במאות אחוזים, שלח נציגים למדינות ברחבי העולם וחתם על עסקאות נפט עם חברות זרות.
באוגוסט 2014 נשלחו לוחמי הפשמרגה הכורדית להגן על העיר כירכוכ מול דאעש, כשכוחות הצבא העיראקי קרסו. הפשמרגה הצליחה להכניע את דאעש והממשל הכורדי השתלט על מחוז כירכוכ. כירכוכ היא עיר עשירה בנפט והיא ביתם של כורדים, טורקמנים, ערבים, אשורים, סונים ושיעים. כירכוכ איננה חלק מהאוטונומיה הכורדית, אך הכורדים רואים בה את בירתה של כורדיסטן העיראקית. ההשתלטות הכורדית על האזור לא הייתה מקובלת על הממשל העיראקי בעיקר בשל אובדן הנפט שבמחוז לטובת הממשלה הכורדית.
רקע > משאל העם של שנת 2017 ותוצאותיו

ב-25 בספטמבר 2017 קיים הממשל הכורדי משאל עם בקרב תושבי האזור האוטונומי הכורדי ותושבי אזורי מחלוקת בשליטה כורדית, בנוגע לסוגיית ההתנתקות מעיראק והפיכה למדינה כורדית עצמאית. תוצאות המשאל הראו רוב של כ-93% מההצבעות בעד עצמאות. אזור המחלוקת החשוב ביותר בו בוצע משאל הוא מחוז כירכוכ. לאחר חשיפת תוצאות המשאל, חיידר אל-עבאדי, ראש ממשלת עיראק, נקט שורה של צעדים כדי לבודד את החבל הכורדי ואיים על מסעוד ברזאני, בנו של מוסטפא ברזאני ונשיא כורדיסטן העיראקית, שאם ברזאני יתעקש על תקפותו של המשאל, עיראק תפתח בפעולה צבאית כנגד הכורדים. לממשלה העיראקית, משאל העם נראה כמשקף התרחבות לא מאושרת של האוטונומיה הכורדית וסכנה לשלמותה הטריטוריאלית של עיראק. ברזאני דבק בחוקיותו של משאל העם ופנה לממשל העיראקי במטרה לפתוח במשא ומתן. כל פניותיו נענו בדחייה על ידי אל-עבאדי שתבע את ביטול ההכרה הכורדית במשאל ובתוצאותיו. ב-15 באוקטובר 2017 התקיימה פגישה בין ממשלת עיראק להנהגה הכורדית, בה ברזאני ובכירי ממשלתו המשיכו לדבוק בעמדתם. לאחר פגישה זו אל-עבאדי הורה להתחיל את המבצע להשתלטות על כירכוכ.
מהלך הקרב

בלילה שבין 15 ל-16 באוקטובר 2017 פתח צבא עיראק, הנתמך במיליציות השיעיות (אל-חשד א-שעבי), במבצע להשתלטות על אזורי המחלוקת ובראשם מחוז כירכוכ. מרבית כוחות הפשמרגה בעיר נסוגו ממנה ללא קרב. כעבור מספר שעות השתלט הצבא על שטחים נרחבים במחוז, שכללו את בסיס חיל האוויר K-1, נמל התעופה, תחנת כוח ושדות נפט. בהמשך הגיעו כוחות מיוחדים עיראקיים בכ-12 האמרים לבניין הממשל בעיר, השתלטו עליו, הורידו את הדגל הכורדי והניפו את דגל עיראק על הבניין. כך בתוך יומיים השתלט צבא עיראק על העיר ועל שדה הנפט הסמוך לה כמעט מבלי להפעיל אלימות. הצבא טען כי ההתקדמות נעשתה כלל ללא עימותים עם כוחות הפשמרגה, אולם בכלי התקשורת המקומיים דיווחו על חילופי אש כבדים בדרום העיר.
נראה כי השוני בעוצמת ההתנגדות נבע מפילוג פנימי בפשמרגה הכורדית. הפילוג משקף את המחלוקת בקרב הכורדים, שכן חלק מהכורדים פעל על פי הנחיות המפלגה הכורדית הדמוקרטית בהנהגת מסעוד ברזאני, וחלק אחר פעל בהשראת האיחוד הפטריוטי הכורדי (PUK) בהנהגת הירו טאלבאני ובנה, בפל. לטענת ברזאני, קאסם סולימאני, לשעבר מפקד כוח קודס של משמרות המהפכה האסלאמית, ואל-עבאדי הגיעו להסכמה עם ראשי האיחוד הפטריוטי על נסיגה של כוחות הפשמרגה המשויכים אליהם. נסיגה של כוחות הפשמרגה מטעם האיחוד הפטריוטי קרתה ללא תיאום עם ללוחמי הפשמרגה מהמפלגה הדמוקרטית, שהמשיכו להילחם בצבא עיראק.
ב-17 באוקטובר המשיכו הכוחות העיראקיים בהתקדמותם, כשהם משתלטים על ח'אנקין במחוז דיאלא, סנג'אר ובעשיקה בקרבת מוסול. ב-20 באוקטובר הגיע הצבא העיראקי לעיר אלתון כופרי (Altun Kupri), כ-50 ק"מ מארביל, והשתלט עלייה לאחר קרב קצר. בנקודה זו אל-עבאדי הורה לצבא לעצור ולא להיכנס לגבולות העיר ארביל.
תוצאות

התוצאה המידית של השתלטות הצבא העיראקי על שטחי מחוז כירכוכ הייתה צניחה בייצוא הנפט של הממשל הכורדי. הכלכלה הכורדית התבססה בעיקרה על ייצוא נפט ועד ההשתלטות של צבא עיראק על השטח, ייצאה האוטונומיה הכורדית כ-600,000 חביות נפט ביום, רובן מכירכוכ. במהלך המבצע הממשל המרכזי העיראקי השתלט מחדש על 5 שדות נפט במחוז, שדות שהיוו כ-70% מהייצור הכורדי הכולל.
בנוסף, המבצע הביא לחשיפת המחלוקות העמוקות בהנהגה הכורדית. לוחמי האיחוד הפטריוטי הסכימו לפנות את העיר לצבא עיראק, לעומת הלוחמים של המפלגה הדמוקרטית שהמשיכו להתנגד לו. כישלון הפשמרגה ואיבוד כירכוכ העצים את הקרע בין המפלגות והביא להתפטרותו של נשיא החבל, מסעוד ברזאני. הצלחת צבא עיראק הבהירה כי האופן המפולג בו פועלים הכורדים פוגע ביכולתם להשיג את מטרותיהם.
תוצאה נוספת של המבצע היא יצירת בעיית פליטים. על פי גורמים כורדים רשמיים כ-100,000 כורדים נמלטו מתחילת המבצע העיראקי מחשש לרדיפות, ביזה ופשעים נוספים. מרבית הפליטים חיפשו מקלט בארביל וסולימאניה. אמנסטי אינטרנשיונל וארגונים הומניטריים נוספים דיווחו על מאות נכסים שנבזזו, הועלו באש והושמדו, ועקורים רבים שנזקקו לסיוע. לאחר סיום ההשתלטות אל-עבאדי הורה לכל הקבוצות המשוריינות מלבד הצבא והמשטרה העיראקית לצאת מכירכוכ והתעקש שהמחוז בטוח לחזרתם של הכורדים. על אף זאת, חלק מהפליטים לא האמינו להצהרה והחליטו שלא לשוב למחוז.
תגובות בינלאומיות > ארצות הברית

הפשמרגה הכורדית וצבא עיראק היו מרכיבים חיוניים בקואליציה האמריקאית במאבק כנגד דאעש. ארצות הברית שיתפה פעולה וסיפקה נשק ואימון לשתי הקבוצות. מחלקת המדינה האמריקאית הכירה בשאיפות הלאומיות הכורדיות, אבל הדגישה שהיא מתנגדת בתוקף למשאל העם בטענה שהוא עלול להגדיל את הפילוג אתני, להביא להתפרקות עיראק ולחבל במאבק בדאע"ש. מזכיר המדינה האמריקאי ומזכיר ההגנה האמריקאי ביקשו מהממשלה הכורדית לדחות את המשאל. לאחר פתיחת המבצע ארצות הברית הבהירה כי היא איננה מתכוונת להתערב בעניינים הפנים-עיראקיים. במקביל, הסנאט האמריקאי הזהיר את אל-עבאדי מפני השלכות חמורות אם ישתמש כנגד הכורדים בכלי הנשק שוושינגטון סיפקה לבגדד לשם המלחמה בדאע"ש. ארצות הברית הפצירה בשני הצדדים לשוב למשא ומתן וקראה להימנע מהסלמה ומתיחות.
תגובות בינלאומיות > האו"ם

במהלך המבצע הביע האו"ם את דאגתו בנוגע לבעיית הפליטים הכורדיים הנוצרת ובנוגע לאלימות ולביזה המבוצעת בהם. האו"ם קרא לעיראק לנקוט צעדים כדי לעצור הפרות של זכויות אדם ולהבטיח את הגנתם של כל האזרחים. האו"ם הבטיח שימצה את הדין עם מבצעי מעשי האלימות, ההפחדה והעקירה הכפויה של אזרחים.
תגובות בינלאומיות > טורקיה

עד 2013 הייתה כורדיסטן העיראקית שוק היצוא השלישי בגודלו של טורקיה. למעלה ממחצית החברות הזרות הפועלות באזור הכורדי של עיראק הן טורקיות. מדינה כורדית הייתה עשויה לטמון בחובה יתרונות פוטנציאליים רבים עבור טורקיה, אך טורקיה הייתה מודאגת מהשפעת העצמאות של הכורדים בעיראק על היציבות והסכסוך האזורי, שכן המיעוט הכורדי בטורקיה היה עשוי לקבל חיזוק ולגיטימציה נוספת ממדינה כורדית עצמאית להמשיך במאבקו. טורקיה הודיעה כי היא מתנגדת למשאל העם הכורדי ותומכת בצעדי הממשל העיראקי למניעת מימוש השאיפות הלאומיות הכורדיות. טורקיה סגרה את המרחב האווירי שלה בפני טיסות לחבל הכורדי וממנו, והחלה בהליכים להעברת השליטה על מעבר הגבול בין טורקיה לחבל הכורדי לידי ממשלת עיראק.
תגובות בינלאומיות > איראן

איראן, שתמכה בשלמות הטריטוריאלית של עיראק, הצטרפה לממשל העיראקי בגינוי משאל העם. לאיראן קשר עם השלטון השיעי העיראקי, והיא מספקת תמיכה ונשק למיליציות השיעיות בעיראק. איראן מתנגדת נחרצות לרעיון של מדינה כורדית פרו-מערבית, בת ברית של ארצות הברית וישראל, על גבולותיה.
תגובות פנימיות > טורקמנים

הטורקמנים היו המיעוט האתני הגדול ביותר שנקט עמדה ציבורית נגד משאל העם, כאשר מפלגות טורקמניות התחייבו לשמור על נאמנות לממשלה המרכזית בעיראק וקראו להחרמת ההצבעה. המיעוטים בכירכוכ חלוקים, אפילו בינם לבין עצמם, שכן הם עומדים בין שני כוחות חזקים מהם. הטורקמניים רואים עצמם כתושבים המקוריים של כירכוכ וכחלק מהלאום העיראקי ומעדיפים יציבות כלכלית ותשתיות קבועות שיסופקו על ידי ממשלת עיראק. עם כניסת צבא עיראק לכירכוכ, האוכלוסייה הטורקמנית חגגה את חילוף השלטון בנסיעה לצד כלי הצבא, הנפת דגלי עיראק וירי באוויר.
תגובות פנימיות > כורדים

לאחר המבצע העיראקי רבים מתושבי החבל הכורדי יצאו להפגנות ברחובות הערים בדרישה להדיח את ההנהגה המסורתית הכורדית ולרענן את שורות השלטון הכורדי. המחאה החריפה ביותר נשמעה בעיר סולימאניה, בה מעל ל-30,000 מפגינים כורדים התכנסו כדי למחות כנגד הממשלה האזורית כורדיסטן (KRG) ואף הציתו את משרדי המפלגה הכורדית הדמוקרטית. המחאה התרכזה בהתנגדות לשחיתות, הסיאוב והמגמות הבדלניות ההרסניות של ההנהגה הכורדית, שהובילו לאובדן כירכוכ. ממחאה זאת עלו תנועות ומפלגות אופוזיציה כורדיות חדשות, שהחלו לאתגר את ההנהגה הישנה ואף הצליחו להשיג הישגים מרשימים בבחירות שנערכו בחבל הכורדי ובבחירות הכלליות בעיראק. סקרים שפורסמו בעיראק אחרי המבצע הראו שרוב חסר תקדים של כורדים רואים עצמם עיראקים, מזדהים עם המדינה העיראקית ואינם מעוניינים בעזיבתה של המסגרת העיראקית, למרות התוצאות הסמליות של משאל העם.
ראו גם

כורדיסטן העיראקית
משאל העם על עצמאות כורדיסטן העיראקית
מלחמת עיראק
הערות שוליים

1 2 3  yoz, לאחר המפלה: מכשולים והזדמנויות בדרך אל עצמאות כורדית | מאת מר לזר ברמן, באתר JISS, ‏31 באוקטובר 2017
1 2 3 4  , וואלה!News, ‏16 באוקטובר 2017
↑  Baghdad: Iraqi forces in full control of Kirkuk, www.aljazeera.com (באנגלית)
1 2 3 4  Zucchino, David (2017-10-17). "Iraqi Forces Retake All Oil Fields in Disputed Areas as Kurds Retreat (Published 2017)". The New York Times (באנגלית אמריקאית). ISSN 0362-4331. נבדק ב-2020-10-25.
↑  גדעון קוץ, יאסר עוקבי, ‏צבא עיראק מנסה להשתלט בחזרה על כירכוכ ונתקל בכוחות דאעש, באתר מעריב אונליין, 17 באוקטובר 2017
1 2  מרדכי קידר, הטרגדיה הכורדית: 90% תמכו בעצמאות, אך נכנעו לעירקים ללא קרב, באתר מידה, ‏18 באוקטובר 2017
↑   צבא עיראק כבש את העיר כירכוכ מידי הכורדים; ארה"ב: העימותים הם אי הבנה, באתר הארץ, 16 באוקטובר 2017
1 2   צבי בראל, חודש אחרי, הכורדים הפסידו במשאל העם, באתר הארץ, 24 באוקטובר 2017
↑  Kurdish VP accuses certain PUK leaders of fall of Kirkuk, calls them 'apostates', www.rudaw.net
1 2 3 4 5  , www.aljazeera.com (באנגלית)
↑  Staff, Reuters (2017-10-25). "Nearly 30,000 Kurds displaced from city near Kirkuk: aid groups". Reuters (באנגלית). נבדק ב-2020-10-25.
↑  United Nations High Commissioner for Refugees, Refworld | Kirkuk loss fractures fragile Iraqi Kurdish unity, Refworld (באנגלית)
↑  Staff, Reuters (2017-12-18). "Kurdish protesters set fire to KDP office in northern Iraq". Reuters (באנגלית). נבדק ב-2020-10-25.
חיילים מצבא עיראק מפילים כרזה ועליה פניו של נשיא כורדיסטן העיראקית מסעוד בארזאני
לונדון פראנטס

| --- | --- |

 לידה:  3 באוקטובר 1994 (בן 30) לוס אנג'לס, ארצות הברית 
 עמדה:  רכז 
 גובה:  1.9 מטרים
 מכללה:  אוניברסיטת וירג'יניה (2013–2017)
 דראפט:  לא נבחר, 2017
 קבוצות כשחקן
 2017–2018 2017–2018 2018 2018–2019 2019–2020 2020 2021 2021–2023 2023–:  קליבלנד קאבלירס ← קאנטון צ'ארג' לימוז' שולה באסקט בחצ'שהיר קולג'י קפיטל סיטי גו-גו אוסטין ספרס הפועל גלבוע גליל קולוסוס רודוס
 
לונדון טיוס פראנטס ג'וניור (באנגלית: London Tyus Perrantes Jr.; נולד ב-3 באוקטובר 1994) הוא כדורסלן אמריקאי המשחק בעמדת הרכז בקולוסוס רודוס.
קריירה

פראנטס החל לשחק כדורסל בקבוצת הכדורסל של אוניברסיטת וירג'יניה. בעונתו הראשונה הוא העמיד ממוצעים של 5.5 נקודות ו-3.8 אסיסטים למשחק. בפתיחת עונתו השנייה הוא הושעה מפני שהפר את חוקי הקבוצה במהלך הקיץ, אך לא פורסם אלו חוקים הופרו על ידו. ב-1 בינואר 2015 קלע שיא קריירה של 26 נקודות במשחק נגד מיאמי. ב-22 בפברואר נתקל בחבר קבוצתו מלקולם ברוגדון, שבר את אפו וסבל מזעזוע מוח קל. בעונתו השנייה העמיד ממוצעים של 6.4 נקודות ו-4.6 אסיסטים למשחק. ב-4 בינואר 2016 קלע 22 נקודות, מתוכן שבע שלשות, בהפסד לווירג'יניה טק. בתום עונתו השלישית העמיד ממוצעים של 11 נקודות, 4.4 אסיסטים ו-3 ריבאונדים למשחק, כשהוא קולע 43.9% מהשדה, 48.8% מ-3 ו-80.3% מקו זריקות העונשין. בעונתו האחרונה בקבוצה העמיד ממוצעים של 12.7 נקודות ו-3.8 אסיסטים למשחק, ובסך הכל שיחק 138 משחקים וקלע 1,225 נקודות במדי אוניברסיטת וירג'יניה.
לאחר שלא נבחר בדראפט 2017 ב-NBA, הצטרף פראנטס לסגל מיאמי היט לקראת טורניר ליגת הקיץ של ה-NBA. ב-23 באוגוסט חתם על חוזה בסן אנטוניו ספרס, אך שוחרר טרם פתיחת העונה. ב-18 באוקטובר 2017 חתם על חוזה דו כיווני עם קליבלנד קאבלירס ועם קאנטון צ'ארג', שלוחתהּ של הקאבלירס בליגת הפיתוח של ה-NBA. ב-12 בדצמבר 2017 ערך את הופעת הבכורה שלו ב-NBA, כששיחק שלוש דקות בניצחון 123–114 על אטלנטה הוקס. בתום העונה העפילה הקבוצה לגמר ה-NBA ופגשה בפעם הרביעית ברציפות את גולדן סטייט ווריורס, אך הפסידה לה 0–4. ב-12 ביוני 2018 שוחרר מהקבוצה, ובסך הכל שיחק 14 משחקים במדי הקאבלירס.
ב-23 ביולי 2018 חתם לעונה אחת בלימוז' הצרפתית. הוא שוחרר מהקבוצה ב-16 בנובמבר 2018, ויומיים לאחר מכן חתם בשולה באסקט הצרפתית. ב-25 ביוני 2019 הצטרף לסגל ניו אורלינס פליקנס לטורניר לליגת הקיץ 2019 של ה-NBA. ב-12 בספטמבר 2019 הצטרף למחנה האימונים של פורטלנד טרייל בלייזרס, אך לא חתם בקבוצה. ב-11 בנובמבר 2019 הצטרף לבחצ'שהיר קולג'י הטורקית. ב-21 בינואר 2020 נרכש על ידי קפיטל סיטי גו-גו מליגת הפיתוח. בדצמבר 2020 חתם באוסטין ספרס, גם היא מליגת הפיתוח. ב-22 באוגוסט 2022 חתם בהפועל גלבוע גליל.